**เรื่อง สรุปข้อสั่งการ ลธ.คสช. จากการประชุมเมื่อวันจันทร์ที่ 4 กันยายน 2560**

**เรียน รอง อปค., ผอ.สน., ผตปค., ผอ.กอง, ปจ.ทุกจังหวัด**

รองผบ.ทบ. (พลเอก พิสิทธิ์ สิทธิสาร) ในฐานะ รองเลขาธิการ คสช. ได้จัดประชุมหน่วยงานที่เกี่ยวข้องประจำวันจันทร์ที่ 4 กันยายน 2560 และมีข้อสั่งการเพื่อให้ส่วนราชการที่เกี่ยวข้องไปดำเนินการ ดังนี้

**1. งานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช** ใกล้เข้ามา ทำให้มีประชาชน ต้องการมาถวายสักการะพระบรมศพมากขึ้น ขอให้ กกล.รส. ที่ดูแลพื้นที่รอบพระบรมมหาราชวัง รวมถึงหน่วยงานที่เกี่ยวข้อง ปฏิบัติหน้าที่ในการดูแลรักษาความสงบเรียบร้อยและอำนวยความสะดวกให้แก่ประชาชนที่จะเดินทางมาถวายสักการะอย่างเต็มที่

**2. การติดตามข่าวสารทางสื่อสาธารณะ สื่อสังคมออนไลน์** ให้หน่วยงานเฝ้าติดตามข้อมูลข่าวสาร หากพบการบิดเบือนข้อเท็จจริง เช่น ในประเด็นโครงการรับจำนำข้าว และการตัดสินผู้กระทำผิดคดีทุจริตการระบายข้าวจีทูจี ให้ดำเนินการตามกฎหมาย

**3. การกำกับ ดูแล ผู้ใต้บังคับบัญชาที่ออกปฏิบัติงานในพื้นที่** โดยเฉพาะการออกพบปะประชาชน ขอให้ปฏิบัติงานด้วยความสุภาพ เข้มแข็ง อดทน และขอให้มีการทบทวนความรู้ ข้อกฎหมายที่เกี่ยวข้องทุกครั้งก่อนออกปฏิบัติงาน และขอให้ปฏิบัติงานด้วยความสุจริต อย่าเรียกรับผลประโยชน์ หรือช่วยเหลือผู้กระทำผิดโดยเด็ดขาด

**4. ปัญหาน้ำท่วม** ปัจจุบันมีหลายพื้นที่ประสบปัญหา ทั้งภาคเหนือ ภาคตะวันออกเฉียงเหนือ และภาคกลางบริเวณจังหวัดอ่างทอง พระนครศรีอยุธยา เป็นต้น ขอให้ดำเนินการแก้ปัญหาด้วยความรวดเร็ว ทันกับความเดือดร้อนที่ประชาชนประสบอยู่ รวมถึงให้มีการติดตาม ข่าวสาร พยากรณ์อากาศอย่างต่อเนื่อง ขอให้ กกล.รส. มท. กรมชลประทาน รวมถึงทุกหน่วยงานที่เกี่ยวข้องเตรียมวางแผนในการป้องกันให้ดี

**5. ความเคลื่อนไหวของกลุ่มเห็นต่างในพื้นที่** ยังมีอย่างต่อเนื่อง โดยเฉพาะอย่างยิ่งในเดือนนี้จะมีการดำเนินการเกี่ยวกับคดีที่สำคัญหลายคดี ฝาก กกล.รส. ศูนย์ดำรงธรรม รวมถึงหน่วยงานที่เกี่ยวข้อง ในพื้นที่หาข่าวและแก้ไขปัญหาให้จบในพื้นที่ อย่าให้มีการเดินทางเข้ามาในกรุงเทพ

- อปค. ได้สั่งการให้นำเรียนมาเพื่อโปรดพิจารณาดำเนินการในส่วนที่เกี่ยวข้อง และให้ ปลัดจังหวัดแจ้งนายอำเภอถือปฏิบัติด้วย

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

ส่วนกิจการมวลชน

สำนักกิจการความมั่นคงภายใน

กรมการปกครอง

โทร 02 226 5557